Annette Schavan

Annette Schavan (født 10. juni 1955 i Jüchen i Nordrhein-Westfalen) er en tysk politiker (CDU). Hun var fra 2005 til 2013 Tysklands utdannelses- og forskningsminister. Hun gikk av etter at Heinrich-Heine-Universität hadde trukket hennes doktograd tilbake. Hun var fra 2014 til 2018 Tysklands ambassadør ved Den hellige stol.

Bakgrunn 

Hun tok abitur (artium) i 1974 og studerte pedagogikk, filosofi og katolsk teologi. Schavan tok doktorgraden i 1980 og har siden arbeidet i utdannelsesinstitusjoner knyttet til den katolske kirke. Fra 1980 til 1984 var hun vitenskapelig medarbeider ved den biskoppelige studieorganisasjonen Cusanuswerk, og deretter frem til 1987 avdelingsleder for außerschulische Bildung ved generalvikariatet i Aachen. De to følgende årene var hun generalsekretær for CDUs kvinneorganisasjon, og deretter fra 1989 til 1995 leder for Cusanuswerk.

I 1995 ble hun kulturminister i Erwin Teufels kabinett i delstaten Baden-Württemberg. I 2005 ble hun innvalgt i det tyske parlamentet og ble etterfulgt av sin statssekretær som kulturminister.

Hun er medlem av styret i CDU i Baden-Württemberg og ble i november 1998 dessuten valgt til en av nestlederne for CDU på føderalt nivå. Hun var president for kulturministerkonferansen i 2001, og siden januar 2002 var hun nestleder. Hun var fra 1994 til 2005 også visepresident for Zentralkomitee der deutschen Katholiken (ZdK).

Fra 2001 til 2005 var hun medlem av landdagen i Baden-Württemberg.

Plagiatsak 
Schavan tok doktorgrad i 1980. I bloggen Schavanplag ble det fremsatt påstand om at 94 av avhandlingens 325 sider var uten kildehenvisninger.

Fakultetsrådet ved universitetet i Düsseldorf avgjorde 5. februar 2013 med 13 mot 2 stemmer å trekke doktortittelen tilbake. Fakultetsrådets flertall kom til at den daværende doktorand systematisk og forsettlig, gjennom hele doktoravhandlingen ga uttrykk for tanker og vurderinger som i virkeligheten ikke var hennes selvstendige arbeid.  

Schavan meddelte under en pressekonferanse 9. februar 2013 som hun holdt sammen med forbundskansler Angela Merkel at hun hadde gått av som minister i den føderale tyske regjeringen. Schavan fastholdt under pressekonferansen at hun ikke aksepterte universitetets beslutning om å frata henne doktorgraden. Imidlertid hadde hun kommet til at det ikke var mulig å opprettholde embetet som forskningsminister samtidig som hun lå i konflikt med sitt tidligere universitet. Schavan gikk til søksmål for å oppheve universitetets avgjørelse, men tapte saken. Dommen ble ikke anket.

Fra juli 2014 til utgangen av juni 2018 var hun Tysklands ambassadør ved Den hellige stol.

Publikasjoner 
 Welche Schule wollen wir?, ISBN 3-451-05308-X
 Der Geist weht, wo er will, ISBN 3-7966-1086-2

Referanser

Eksterne lenker 
 
 
 Frauenunion der CDU
 Schavanplag

CDU-politikere
Medlemmer av Forbundsdagen
Tyske føderale ministre
Personer fra Rhein-Kreis Neuss
Tyske utdanningsministre
Tyske ambassadører
Ambassadører til Den hellige stol